ศรีสวัสดิ์ รุกสินเชื่อเครื่องใช้ไฟฟ้า ซื้อก่อน-จ่ายทีหลัง
ศรีสวัสดิ์ เปิดตัว ‘ศรีสวัสดิ์ เดอะพาวเวอร์’ รุกสินเชื่อเครื่องใช้ไฟฟ้า ซื้อก่อน-จ่ายทีหลัง ปักธง 5 ปี พอร์ตโตแตะหมื่นล้าน
7 มี.ค. 2565

ธิดา แก้วบุตตา ผู้อำนวยการฝ่ายกลยุทธ์องค์กร บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยว่า ศรีสวัสดิ์ เดอะพาวเวอร์ เป็นการเดินหน้าขยายธุรกิจใหม่เพื่อสร้างการเติบโตของศรีสวัสดิ์อย่างยั่งยืน ครั้งนี้บริษัทฯจับมือกับพันธมิตรเครื่องใช้ไฟฟ้ารายใหญ่ชั้นนำทั่วประเทศ เพื่อดำเนินธุรกิจปล่อยสินเชื่อเครื่องใช้ไฟฟ้า โดยคาดการณ์ยอดขายใน 5 ปีแรก ขยายตัวอยู่ที่ 10,000 ล้านบาท ชูคอนเซ็ปต์หลัก ซื้อก่อน จ่ายทีหลัง (Buy Now Pay Later) เพื่อเข้าถึงกลุ่มผู้บริโภค อาทิ พนักงานเงินเดือน อาชีพอิสระ เกษตรกร เจ้าของกิจการ และผู้ที่ไม่สามารถเข้าถึงแหล่งเงินกู้ ได้มีโอกาสเข้าถึงเครื่องใช้ไฟฟ้าที่หลากหลายที่ร่วมรายการกับทางร้านศรีสวัสดิ์ เดอะพาวเวอร์ ซึ่งปัจจุบันได้ดำเนินการเปิดร้านนำร่องในพื้นที่กรุงเทพฯและปริมณฑล 2 สาขาแรก คือ ศรีสวัสดิ์ เดอะพาวเวอร์ สาขาถนนประชาราษฎร์ จ.นนทบุรี และ ศรีสวัสดิ์ เดอะพาวเวอร์ สาขาหน้าตลาดสุชาติ จ.ปทุมธานี โดยในระยะถัดไปบริษัทได้เตรียมแผนงานให้บริการครอบคลุมทุกพื้นที่ทั่วประเทศภายในปี 2565-2566 เพื่อรองรับการเติบโตและความต้องการของลูกค้าที่คาดการณ์ว่าจะเพิ่มสูงขึ้นตามแนวโน้มการฟื้นตัวเศรษฐกิจของประเทศ“นับเป็นอีกก้าวสำคัญของศรีสวัสดิ์ที่เพิ่มเติมธุรกิจใหม่เข้าพอร์ตภายใต้ร่ม SAWAD โดยศรีสวัสดิ์ เดอะพาวเวอร์ คือหนึ่งในนั้น โจทย์หลักสำคัญในการรุกธุรกิจสินเชื่อเครื่องใช้ไฟฟ้าครั้งนี้ เราอยากเสนอแนวทางใหม่ให้ลูกค้าเข้าถึงง่ายและมีทางเลือกมากกว่าเดิม เพียงแค่เดินเข้ามาที่สาขาของศรีสวัสดิ์ เดอะพาวเวอร์ พกบัตรประชาชนเพียงใบเดียว ก็สามารถซื้อเครื่องใช้ไฟฟ้าที่มีมากกว่า 500 รายการได้ ผ่อนต่อเดือนเริ่มต้นเพียง 899 บาทเท่านั้น ที่สำคัญเรายังอนุมัติง่าย ได้ไว แบบซื้อก่อนจ่ายทีหลังตามคอนเซ็ปต์ หมดกังวลเรื่องการขนส่งเพราะเรามีบริการจัดส่งฟรี พร้อมติดตั้งให้คุณลูกค้าทุกคน แถมพ่วงด้วยสิทธิพิเศษเสริมอีก 3 ต่อ ทั้งฟรีประกันอุบัติเหตุที่เกิดขึ้นกับสินค้า ฟรีประกันชีวิตตามวงเงินสินค้า และฟรี ค่ารักษาพยาบาลจากอุบัติเหตุ ทั้งหมดเราจัดให้เต็มๆเพราะเราเข้าใจว่าลูกค้าต้องการอะไร และเราพร้อมให้บริการลูกค้าทุกท่านครอบคลุมทั่วประเทศภายใน1-2 ปีนี้แน่นอน” ธิดา กล่าวสำหรับผู้ที่สนใจใช้บริการสามารถเข้าเยี่ยมชมและซื้อสินค้าผ่านช่องทางร้านศรีสวัสดิ์ เดอะ พาวเวอร์, ตัวแทนฝ่ายขายทั่วประเทศ และสาขาศรีสวัสดิ์ เงินสดทันใจกว่า 5,000 สาขา หรือหากไม่สะดวกทางบริษัทมีบริการ Direct Sale พร้อมให้บริการถึงหน้าบ้านและที่ทำงานของลูกค้า นอกจากนี้บริษัทฯ ยังเปิดโอกาสครั้งสำคัญเพื่อร่วมเติบโตไปพร้อมกัน โดยเปิดรับพันธมิตรคู่ค้าทั่วประเทศเพื่อขยายธุรกิจให้ครอบคลุมทุกพื้นที่สำคัญโดยเร็ว